সেনাবাহিনীতে ফের ভিডিও-অস্বস্তি। এবারে কোনও আধা সেনা বা বিএসএফ জওয়ান নন, উচ্চপদস্থ ব্রিগেডিয়ারের বিরুদ্ধে সরাসরি অভিযোগ আনলেন ল্যান্সনায়েক পদের এক জওয়ান। দেহরাদুনের ৪২ ইনফ্যান্ট্রি ব্রিগেডে কর্মরত ওই জওয়ানের নাম যজ্ঞপ্রতাপ যাদব। তাঁর অভিযোগ, ওই ব্রিগেডিয়ার পদমর্যাদার এক আধিকারিক অনেক দিন ধরেই তাঁকে দিয়ে বাড়ির পরিচারকের কাজ করাচ্ছেন। জুতো পালিশ থেকে শুরু করে ব্রিগেডিয়ারের পোষ্য সারমেয়কে ঘোরানো, সবই তাঁকে দিয়ে করানো হতো বলে অভিযোগ যজ্ঞপ্রতাপের। সোশ্যাল মিডিয়ায় এই ভিডিও পোস্ট হওয়ার পরেই আবারও শোরগোল পড়ে গিয়েছে। প্রশ্ন উঠেছে সেনাবাহিনীতে কর্মরত জওয়ানদের কাজের পরিবেশ নিয়ে। 
ভিডিও-বার্তায় জওয়ানের চাঞ্চল্যকর অভিযোগ, কয়েকমাস আগে বিষয়টি জানিয়ে প্রধানমন্ত্রীর দফতরে চিঠি লিখেছিলেন তিনি। এর পরে পিএমও থেকে তদন্তের নির্দেশ দেওয়া হয়। কিন্তু তিনি অভিযোগ জানিয়েছেন তা জানতে পেরেই তাঁকে কোর্ট মার্শালের ভয় দেখানো হয় বলে অভিযোগ করেছেন যজ্ঞপ্রতাপ। নিজের সিনিয়র কিছু অফিসারের বিরুদ্ধেই অভিযোগ এনেছেন তিনি। শুধু তাই নয়, তাঁর উপরে এই মানসিক নির্যাতনের কথা ভিডিওতে পোস্ট করলে ব্রিগেডিয়ার তাঁর উপরে অত্যাচার আরও বাড়িয়ে দেবেন বলেও আশঙ্কা প্রকাশ করেছেন ওই জওয়ান। 
আরও পড়ুন
বিএসএফ-এর পর সিআরপিএফ জওয়ানের বিস্ফোরক ভিডিও বার্তা। সরব বৈষম্য নিয়ে
বিএসএফ-এর কুখাদ্য নিয়ে প্রশ্ন তুলতেই বদলি! কী কাজ দেওয়া হল তেজবাহাদুরকে?
এই ভিডিও-র কথা জানাজানি হতেই নড়েচড়ে বসেছে সেনাবাহিনী। খোদ সেনাপ্রধান বিপিন রাওয়াতও বিষয়টি নিয়ে মুখ খুলতে বাধ্য হয়েছেন। সমস্ত সেনা জওয়ানের প্রতি তিনি আবেদন জানিয়েছেন, কোনও অভিযোগ থাকলে সোশ্যাল মিডিয়ায় না জানিয়ে যেন সরাসরি তাঁকে জানানো হয়। এক্ষেত্রে অভিযোগকারী জওয়ানের পরিচয় গোপন রাখার আশ্বাস দিয়েছেন তিনি। শুধু তাই নয়, সেনা জওয়ানদের ক্ষোভ প্রশমনে তিনি বলেন, ‘যে কোনও জওয়ানই সেনাবাহিনীর সম্পদ। তাঁর পদ যাই হোক না কেন। সেনাবাহিনীকে আরও সুসংহত, শৃঙ্খলাবদ্ধ বাহিনীতে পরিণত করাটা বাহিনীর প্রত্যেক সদস্যের কর্তব্যের মধ্যে পড়ে।’
দেখুন ভিডিও। সৌজন্যে- নিউজ রোর